TƏLİM NƏTİCƏSİ 3

Xarici mütəxəssislər bunu ilk növbədə azərbaycanlıların qonaqpərvərliyi və bənzərsiz mətbəxi ilə bağlayırlar. “Turistlər evlərini kirayələdikləri yerli insanlarla tezliklə səmimi ünsiyyət yaradır, hətta bir neçə gün ərzində həmin ailənin üzvünə çevrilir, onların həyat və məişəti, adət-ənənələri ilə yaxından tanış olurlar. Nəticədə əhali gəlir, turist isə zəngin təəssürat əldə edir, dincəlir, səyahətindən zövq alır, təbiət də korlanmır”.

Bu fikirlər 2010-cu ilin iyun ayında Bakıda təşkil olunmuş beynəlxalq eko region konfransında səslənmişdir. Həmin tədbirdə əsas məqsədlərdən biri ekoturizm üçün geniş imkanlara malik Azərbaycan təbiətindən yararlanmağın yollarını arayıb tapmaq idi. Çünki ölkəmizin dənizi, çimərliyi, qızıl qumu ilə yanaşı füsunkar təbiəti, palçıq vulkanları, vadiləri, sıx meşələri, buz bulaqları, müxtəlif iqlim qurşaqları, habelə 6 milli parkı, 14 dövlət təbiətqoruğu və 20 xüsusi mühafizə olunan zonası var.

Ekoturizm turizmin elə bir növüdür ki, istirahətə gələn xarici qonaqlar məhz yerli əhali ilə təmas qurur, onların evində kirayənişin olur, mətbəxlərindən yararlanır. Yerli əhali də xarici turistin ölkəsi, tarixi və mədəniyyəti, musiqi və mətbəxləri haqqında biliklərə malik olur. Bəzən növbəti il üçün vədələşən turistlər də olur. Mütəxəssislər təbiət turizmi haqqında danışarkən yerli əhalinin bu biznesdən qazancını diqqət mərkəzinə çəkir, bildirirlər ki, bu həm işsizliyin, həm də insanların dövlətdən asılılığının qarşısını alır.

Məsələn, hər yay dünyanın müxtəlif ölkələrindən turistlər Bodruma məhz kabab və saciçi yemək üçün axışırlar.Bu işlə məşğul olan yerli sakinlər hər mövsüm xeyli qazanc əldə edirlər.